AARHUS: 500 nye træer er plantet i Aarhus Midtby siden 2017. Målet er 10.000 nye bytræer i 2025. Men det ambitiøse mål er sat uden tilstrækkelige midler. Derfor vil rådmand Bünyamin Simsek (V) have byrådet til at investere mere i planen.

- Vi skal selv blive endnu bedre til at tænke træer ind i alle projekter, men det kræver også politisk vilje. Hvis byrådet ønsker at gøre ambitionen til virkelighed, skal der sættes flere penge af til træer i de kommende års budgetter, siger Bünyamin Simsek, der er rådmand for Teknik og Miljø.

Bytræ nummer 500 er netop plantet på Mylius Erichsens Vej i Aarhus Nord. En diskret messingplade viser, at det nyplantede træ for enden af Mylius Erichsens Vej markerer en særlig milepæl. Målet er 10.000 træer inden 2025 er dog skudt ved siden af i det nuværende tempo. Hvis man fortsætter med at plante træer i samme tempo som hidtil, vil der være plantet under halvdelen af målet om seks år.

Derfor vil Bünyamin Simsek bede om flere penge af byrådet og accelerere den grønne indsats med nye bytræer op i de kommende år.

- Hver gang vi fælder et træ i midtbyen, så planter vi konsekvent to nye. Alle, der arbejder med byudvikling, skal prioritere træer i alle projekter, hvis vi vil gøre Aarhus til et grønnere sted at bo. Jeg tror på, at den tankegang med tiden vil sprede sig yderligere, siger rådmanden, der håber, at private initiativer også melder sig på banen.